**Tisztelt Miniszter Úr! Tisztelt Polgármester Úr, Vezérigazgató Úr! Kedves Igazgató Asszony! Becses megjelentek!**

*"A pestiek ugyanúgy vélekednek az otthoni fürdőzésről, mint egykor a rómaiak. Az otthon, kádban való fürdés idegen szokása számukra olyan, mint egyedül vacsorázni. A közös fürdőzés természetes számukra, városukban mindenhol kénes és gőzös fürdők, gyógyító források törnek elő a föld alól és a sziklákból." -* számolt be közel száz évvel ezelőtt Budapest fürdőkultúrájáról egy világutazó. Meglátása pontos volt.

Már Aquincumban az ókori rómaiak magas fokú fürdőkultúrával rendelkeztek. A fürdésnek meghatározott rendje alakult ki az idők folyamán. E szerint először a hideg, majd a langyos és végül a forró vizes helyiségekbe mentek, s a legvégén masszázzsal fejezték be a frissítő terápiát. Az őshonos lakosság előszeretettel vette át ezeket a számukra addig ismeretlen módszereket.

A török hódoltság idején már a melegvizes kúrák hatásait vizsgálták és kiegészítették fizikoterápiás kezelésekkel. Ekkor elemezték először az ásványvizek vegyi összetételét.

A 20. században Budapesten a természetes módon felszínre törő termálvizek mellett egyre több helyen építettek tervszerűen, a mélyből felszínre hozott vizekre strandfürdőket.

Ebben a korszakban alapvetően megváltoztak a fürdőzési szokások és változott a vendégsereg társadalmi összetétele is. Míg a 19. század végéig inkább csak az előkelőségek kiváltsága volt a fürdők látogatása, addig a 20. századtól a fürdőzés mindenki számára elérhető tömegjelenséggé vált.

Így volt ez Budapest egyik legkiválóbb strandfürdőjében, Csillaghegyen is, ahol a húszas évek elejére minden kényelmet kielégítő, akkor modern intézményt varázsoltak. Itt a Róka-hegy oldalában, több mint 90 ezer négyzetméteren fürödhettek, napozhattak, vagy óriási fák árnyékába hűsölhettek a vendégek.

Itt hozták létre az ország első hullámfürdőjét – amely 1946-ig üzemelt – és csak ezt követte a Gellért és a Palatinus. Szórakozóhelyeinek sokféleségével, kedvező fekvése folytán egészséges levegőjével a kortársak szerint bármelyik korabeli külföldi strandfürdővel felvette a versenyt. Az Esti Kurír egyik 1924-es júniusi számában *„manikűröskisasszonyok és kereskedősegédek Fidzsi-szigetének”* nevezte a csillaghegyi Árpád fürdőt.

Varázslatos hangulata van egy több órás strandkúrának. A terápia hatására az arc kisimul, a lélek megnyugszik, a kattogó ízületek olajozottanhajlanak*.* -tapasztalták fürdőélményeik során a budapestiek.

A nagymúltú budapesti fürdőknek ma is felidézhető történelmi atmoszférája, a fürdőzés kultúrájának külön filozófiája van. Így volt ez kétezer évvel ezelőtt, és így van ma is.

**Tisztelt Meghívottak!**

A Csillaghegyi Strandfürdő Budapest egyik legrégebbi, legnagyobb területű és mindig is az egyik legszebb strandja volt, a mai ünnepi megnyitó napján pedig már elmondható, hogy az egyik legújszerűbb is.

„*Az alkotót alkotása dicséri” -* állapította meg hajdan Horatius.

Ahol most nézelődünk, ott a tervezők nagyívű terveit, az építőipar nehéz munkaerő helyzetében is a legjobb megoldásokra törekvő kivitelezőket a nehezítő körülmények közepette is bizakodó Budapest Gyógyfürdői és Hévizei Zrt. vezetőségének kitartását is dicsérjük. Ők működtek közre abban, hogy a Fővárosi Önkormányzat nagyszabású fürdőfejlesztési programjának egyik fontos állomásaként a csillaghegyi Árpádfürdő pazar korszerűsítése, bővítése mára lényegében megvalósult.

Budapest Főpolgármestereként, tősgyökeres óbudaiként, sőt csillaghegyiként átélek valamennyi személyes elégedettséget.

Különösen, hogy a létesítmény múltját, hangulatát, oly sok éven át, annyi formájában, megannyi típusú látogatói közösségben volt szerencsém megélni.

Ismét olyan beruházással gazdagodott Csillaghegy, Óbuda és Budapest, amely emeli a környék hozzáadott értékét, hozzájárul az itt lakók és az idelátogatók színvonalas, szórakoztató, egészségtudatos életéhez.

A Főváros ismét képes volt adni valamit a városlakóknak, ami komfortérzetüket, lehetőségeiket a szabadidő eltöltésére jelentősen javítja.

Az első, magánkézben lévő Csillaghegyi strand 1919-ben nyílt meg, de csak 1951 óta működik fővárosi üzemeltetésű fürdőként. Ez a strand ma is a Fővárosi Önkormányzat és a 100%-os tulajdonában levő BGYH létesítménye.

Az elmúlt közel hetven évben nem történt átfogó felújítás, a strand épületei, berendezései elöregedtek, a csodálatos adottságú környezet egyre inkább viharvertté vált, a közkedvelt strand régi fénye megkopott.

A korábban egyesek által bezárásra szánt fürdő a Fővárosi Önkormányzat és a BGYH akaratából, a több, mint egy éve tartó korszerűsítési és bővítési munkálatok után mára nem csupán megmenekült az enyészettől, de egy új, 21. századi jelentéstartalommal újjászületett.

Ma más az élet, mint kedélyes elődeink idejében. A világ általában felgyorsult, ridegebbé, megbízhatatlanabbá, anyagiasabbá, erőszakosabbá vált. Az igények átalakultak. Semmire sincs idő, alig - alig futja aktív kikapcsolódásra. A Csillaghegyi Árpád Forrásfürdő tervezői gondoltak erre. Az összesen 7800,- m2 területű fedett fürdőépület és az ezt körülvevő természeti környezet egy területen tartalmaz minden fontos elemet, ami a fürdőélményhez és a kikapcsolódáshoz szükséges. A meglévő háromhoz ma már vagy tucatnyi különböző funkciójú új medence társul.

A 6050,- m2 -es vendégtérben a sportolókat és az úszásoktatásra jelentkezőket egy 25x33 méteres, rövid pályás versenyekre alkalmas medence és egy 10x12 méteres tanmedence, finn- és infraszauna szolgálja ki. A versenymedence vízilabda mérkőzések rendezésére is képes, és kisszámú néző befogadása is lehetséges egy kulturált lelátón.

A wellness részlegben élménymedencéket, pihenő- és masszázshelyeket alakítottak ki, gyermekparadicsom és szaunavilág is látogatható. A csúszdapark mellett a különleges építészeti megoldásokat tartalmazó panorámás élménymedence is megvalósult. A parkban játszóterek, napozó teraszok és zónák, árnyékos zúgok állnak a látogatók rendelkezésére. Panoráma medence, étterem, söröző, de csendes szektorok is vannak.

Hatszáznál több ember fürödhet egyidejűleg a megújult strandon, amely napi szinten közel 1500 látogatót képes fogadni. Az idelátogatóknak csekély parkolási gondja lesz, hiszen a területen mozgássérült és buszparkolót is magában foglaló 120 férőhelyes parkoló létesült.

A 3,9 milliárd forintos beruházás finanszírozója a Fővárosi Önkormányzat és cége, a BGYH. A Főváros új attrakciója illeszkedik Budapest hosszú távú elképzeléseihez, része annak a már említett fejlesztési tervnek, amelynek célja, hogy a ma még idényjellegű strandok egész évben üzemeljenek, hiszen ez ilyen strand, ill. fürdőként áll a jövőben a látogatók rendelkezésére.

Ezek után a régi északi medence, az ún. „43-as” sátras befedésére – amit elkezdtünk még a kilencvenes években – nem lesz szükség.

Előre is köszönetemet fejezem ki, (és számítok) a Kormány által ígért, mintegy 230 millió forint értékű támogatásért az északi szektorban levő régi építmények rekonstrukciójára, és azok utcai homlokzatának rendbehozatalára.

Budapest fürdőváros, és ez már a világ egyre több pontján általános nézet.

Világviszonylatban is egyedülálló, hogy közel 120 természetes forrás, illetve fúrt kút táplálja fürdőit. Hivatalosan 19 különböző hatóanyagú gyógyvizet tartanak számon, ami számos betegségre gyógyító hatással bír.

Köztudott az is, hogy Budapest egyik kitörési pontja a gyógyturizmus, aminek fejlesztését a Kormány is felkarolta. A legújabb statisztikák szerint az ideérkező turisták legalább 60%-a látogat el valamelyik fürdőbe. A főváros vezetése ennek megfelelő súllyal kezeli becses örökségét, történelmi fürdőhelyeit.

A projektek száma, színvonala, megvalósulásuk fedezetének biztosítása a Kormánnyal közösen alapított Fővárosi Közfejlesztések Tanácsa működésének eredményeképpen tovább növekedik, ill. mozdul előre.

*"Tiszta forrásból tiszta víz folyik"*- mondja egy latin közmondás.

(„A puro pura defluit aqua”)

Budapest klasszikus fürdőkultúrája nemzeti érték, ősi, tiszta forrás, amely az egyedülálló természeti kincs felszínre törésének, az ember teremtő fantáziájának és kitartó munkájának együttállásából jött létre. Olyan kivételes adottság ez, amit nem tudtak elvenni Magyarországtól és Budapesttől, amit ápolnunk és fejlesztenünk kötelesség.

A Csillaghegyi Árpád Forrásfürdő példa arra, hogy az új törekvések és a hagyománytisztelet megfér egymás mellett, kiegészíti egymást és új értéket teremt.

Szeretnék köszönetet mondani, sőt köszönetet mondok fővárosi munkatársaimnak, a BGYH vezetőinek és dolgozóinak, tervezőknek, kivitelezőknek, műszaki ellenőröknek eredményes munkájukért, továbbá a III. kerület vezetésének az engedélyezési eljárások gyors, gördülékeny, az ügyet végig támogató intézéséért.

Kívánok Budapest városlakóinak, nem utolsósorban a csillaghegyieknek és a „régi” törzsközönségnek, de minden ide látogató vidéki és külföldi turistának is idilli, zavartalan szórakozást, kikapcsolódást, regenerálódást, sok - sok örömöt és kellemes órákat Budapest – Palatinus mellett – valószínűleg legszebb strandján.